InMerge İnnovasiya Sammiti

InMerge, InMerge İnnovasiya Sammiti və ya köhnə adı ilə Bakı İnnovasiya Sammiti — Azərbaycanda yeni trendlər və innovasiyalara əsaslanan tədbir. Sammit texnoloji liderləri, şirkətləri və startapları bir araya gətirmək məqsədi daşıyır.

2022-ci ildən etibarən hər il keçirilən tədbirlərdə müxtəlif mövzularda panel nitqləri, biznes konfransları, startap çıxışları, vörkşoplar baş tutur və dünyanın müxtəlif ölkələrindən nüfuzlu iş adamları iştirak edir. Burada ən qabaqcıl innovasiyalar haqda müzakirələr üçün dinamik mühit təmin edilir və qlobal ekspertlərdən dəyərli fikirlər əldə edilir. "INMerge" Qafqaz, Mərkəzi Asiya, Şərqi Avropa, Orta Şərq və Şimali Afrikadakı 25-dən çox ölkədən spiker, investor və əməkdaşı birləşdirir.

"Inmerge"in birinci buraxılışı 13 dekabr 2022-ci ildə keçirilib. Üçüncü belə bir tədbir isə 10–11 oktyabr 2024-cü ildə keçirilib.

 Tarixi 
 2022 
"Bakı İnnovasiya Sammiti" adı ilə keçirilən tədbir "Paşa Holdinq" tərəfindən və İnnovasiya və Rəqəmsal İnkişaf Agentliyi ilə əməkdaşlıq çərçivəsində 13 dekabr 2022-ci ildə təşkil olunub. Tədbirdə 1090 nəfər iştirak edib.

2022-ci ildəki sammitdə məşhur simalardan liderlik və şəxsi inkişaf üzrə ekspert Robin Şarma, məruzəçi və futurist Kian Gohar, texnologiya spikeri Filip Devost, keçmiş "BCG", "IBM", "EY" partnyoru Peter Ulrix, “Shell”in keçmiş baş icraçı direktoru Yeron van der Veer və texnologiya sahəsində kitablar müəllifi Kris Skinner iştirak edib.

Bununla yanaşı, innovasiya sahəsində xüsusi uğurlara imza atmış iştirakçılar İnnovasiya və Rəqəmsal İnkişaf Agentliyi tərəfindən təşkil olunan “IDDA Awards” müsabiqəsi çərçivəsində 8 nominasiya (ilin kəşfi, ilin İKT sahibkarı, ilin startapı, ilin bacarıq gücü, ilin texnoloji mediası, ilin rəqəmsal layihəsi, ilin ekosistem oyunçusu, ilin ekosistem lokomotivi) üzrə mükafatlandırılıb.

 2023 
30 noyabr – 1 dekabr tarixlərində Bakı Konqres Mərkəzində “InMerge İnnovasiya Sammit”i keçirilib. Sayca ikinci dəfə təşkil edilən bu tədbir İqtisadiyyat nazirliyi adından Dördüncü Sənaye İnqilabının Təhlili və Koordinasiya Mərkəzi (4SİM), Rəqəmsal İnkişaf və Nəqliyyat Nazirliyi adından İnnovasiya və Rəqəmsal İnkişaf Agentliyi, eləcə də “Trendyol Group”-un əsas tərəfdaşlığı və “PAŞA Holdinq”in təşkilatçılığı çərçivəsində baş tutub. Sammitdə 20 ölkədən 3000-ə yaxın iştirakçı, 50-dən çox investor, 150-dən çox startap iştirak edib. Tədbirin əsas məqsədi Azərbaycanda, o cümlədən regionda startap mühitini dəstəkləmək və innovativ sənayeni inkişaf etdirməkdir.

Tədbirdə ən yaddaqalan çıxışlardan birini "Apple" həmtəsisçisi Stiv Voznyak edib. Voznyak innovasiyalar və şirkətin tarixi haqda öz fikirlərini bölüşüb. O, öz çıxışını beynəlxalq spiker Bill Vilyamsın moderatorluğu altında həyata keçirib:

Digər maraqlı nitqlər isə "Tesla" şirkətinin həmtəsisçisi Ceffri Brayn Straubel və "Shazam" şirkətinin qurucusu Kris Barton tərəfindən baş tutub.

Bununla yanaşı, Ceffri Brayn Straubel, Kris Barton, "Trendyol"un baş icraçı direktoru Erdem İnan, "Paşa Holdinq"in Ekosistem üzrə Baş İcraçı Direktoru Fərid Məmmədov, "Uzum" şirkətinin baş əməliyyat direktoru Roman Lavrentev smart ekosistemlərin gələcəyi və texnologiyanın inteqrasiyası mövzusu üzrə paneldə müzakirə edib.

Açıq bankçılıq və API standartları kimi anlayışlarla bağlı da panel diskussiyası baş tutub. Həmin müzakirədə "DNA Payments Group"un həmtəsisçisi Arif Babayev, həmin vaxtda Mərkəzi Bankın icraçı direktoru olmuş Fərid Osmanov, "Ubeya" şirkətinin partnyorluqlarla bağlı direktoru Tal Şaron, "Visa"nın Mərkəzi Asiya və Azərbaycan üzrə vitse-prezidenti Kristina Doros və Böyük Britaniya Ticarət və İnvestisiya qurumunun Biznes Şurasının üzvü Alasteyr Lukies iştirak edib.

"InMerge"də iştirakçıların yerli və regional startap müəllifləri ilə tanış olması üçün şərait yaradılmışdır. Həmçinin VR zonası təşkil olunmuşdur.

 2024 
Növbəti sammitin 10-11 oktyabr tarixlərində keçirilməsi planlaşdırılır. Sammitdə spiker kimi tanınmış simalardan Harvard Biznes Məktəbinin professoru Linda Hill, "Amazon" şirkətinin baş texnologiya direktoru və vitse-prezidenti Verner Voxuls və İlya Strebulayevin iştirak etməsi planlaşdırılıb. Bu ilki sammitdə YouTube həmtəsisçilərindən biri olan Stiv Çenin də iştirakı gözlənilir.

Sammitdə mükafat fondu 25 min dollar olan startap müsabiqəsi keçiriləcək. Bundan əlavə, startap təsisçiləri investorların investisiyalarını və PAŞA Holdinqdən 200 min ABŞ dollarına qədər əlavə maliyyə vəsaitini əldə etmək imkanları olacaq.

 İstinadlar 

Kateqoriya:Tədbirlər